Ziua Europei este marcată, joi, în Timişoara, prin mai multe evenimente cultural-sportive, cel mai aşteptat fiind spectacolul extraordinar organizat de Casa de Cultură a Municipiului, "Uniţi în diversitate", unde sunt aşteptaţi soliştii români Nico, Cezar Ouatu şi artista britanică Sonique, potrivit Agerpres.
Muzeul Satului Bănăţean dă startul Crosului Europei, de la ora 10.30, sub egida "Dă o tură pentru Cultură!", premierea câştigătorilor fiind programată pentru ora 12.30.
În Piaţa Victoriei/Operei din Timişoara, cu începere de la ora 18.00, va avea loc un spectacol extraordinar ai cărui invitaţi sunt Corala "Contrast", orchestra simfonică "Lira" şi orchestra Ansamblului "Timişul", cu soliştii Nico şi Cezar Ouatu, urmaţi de invitatul special al serii, artista DJ Sonique.
"Evenimentul face parte dintr-o serie de manifestări organizate în întreaga Europă cu ocazia Zilei Europei, marcând valorile şi diversitatea culturală care definesc continentul nostru. Astfel, vom celebra, prin muzică, unitatea în diversitate şi vom aduce împreună comunităţi din diferite colţuri ale lumii, într-o atmosferă de armonie şi bucurie" arată, joi, un comunicat al Casei de Cultură a Municipiului Timişoara.